Neuvoston 21 päivänä tammikuuta 2003 Euroopan yhteisön perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 7/2003 Euroopan parlamentin ja neuvoston päätöksen tekemiseksi valmisteveron alaisten tuotteiden liikkumisen ja valvonnan tietokoneistamisesta



Virallinen lehti nro C 064 E , 18/03/2003 s. 0001 - 0005



Neuvoston 21 päivänä tammikuuta 2003 vahvistama Yhteinen kanta (EY) N:o 7/2003 Euroopan parlamentin ja neuvoston päätöksen N:o.../2003/EY annettu..., tekemiseksi valmisteveron alaisten tuotteiden liikkumisen ja valvonnan tietokoneistamisesta (2003/C 64 E/01) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan, ottavat huomioon komission ehdotuksen(1), ottavat huomioon Euroopan talous- ja sosiaalikomitean lausunnon(2), noudattavat perustamissopimuksen 251 artiklassa määrättyä menettelyä(3), sekä katsovat seuraavaa: (1) Valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta 25 päivänä helmikuuta 1992 annetussa neuvoston direktiivissä 92/12/ETY(4) edellytetään, että eri jäsenvaltioiden välillä väliaikaisen valmisteverottomuuden järjestelmän mukaisesti liikkuvien tuotteiden mukana on oltava lähettäjän laatima asiakirja. (2) Direktiivissä 92/12/ETY edellytetyn saateasiakirjan muoto ja sisältö määritellään väliaikaisessa valmisteverottomuusjärjestelmässä liikkuvien valmisteveron alaisten tuotteiden hallinnollisesta saateasiakirjasta 11 päivänä syyskuuta 1992 annetulla komission asetuksella (ETY) N:o 2719/92(5). (3) On tarpeen perustaa tietokoneistettu järjestelmä valmisteveron alaisten tuotteiden liikkumisen valvontaa varten, niin että jäsenvaltiot voivat saada reaaliajassa tietoja liikkumisesta ja suorittaa tarvittavat tarkastukset, myös direktiivin 92/12/ETY 15 artiklassa tarkoitetun tuotteiden liikkumisen aikana. (4) Tietokoneistetun järjestelmän perustamisen ansiosta olisi myös voitava yksinkertaistaa väliaikaiseen valmisteverottomuusjärjestelmään kuuluvien tuotteiden yhteisönsisäistä liikkumista. (5) Tämän päätöksen täytäntöönpanemiseksi komission olisi yhteensovitettava jäsenvaltioiden toimia sisämarkkinoiden joustavan toiminnan takaamiseksi. (6) Tietokoneistetun järjestelmän laajuuden ja monimutkaisuuden vuoksi sekä yhteisön että jäsenvaltioiden on sijoitettava siihen paljon lisää inhimillisiä ja rahoituksellisia voimavaroja. Näin ollen olisi säädettävä, että komissio ja jäsenvaltiot asettavat käytettäviksi tarvittavat voimavarat järjestelmän kehittämiseksi ja käyttöönottamiseksi. (7) Edelleen olisi tarpeen tarkentaa, mitkä tietokoneistetun järjestelmän osat ovat yhteisön vastuulla ja mistä yhteisö ei vastaa, sekä määrittää, mistä tehtävistä tietokoneistetun järjestelmän kehittämisessä ja käyttöönotossa huolehtii komissio ja mistä huolehtivat jäsenvaltiot. Tässä suhteessa komissiolla, jota asiaankuuluva komitea avustaa, olisi tärkeä tehtävä sovittaa yhteen, organisoida ja hallinnoida järjestelmää. (8) Valmisteveron alaisten tuotteiden valvontaa koskevan tietokoneistetun järjestelmän täytäntöönpanon arviointia varten olisi tehtävä järjestelyjä. (9) Järjestelmän rahoittaminen olisi jaettava yhteisön ja jäsenvaltioiden kesken, ja yhteisön osuus olisi rahoitettava Euroopan unionin yleisestä talousarviosta. (10) Tietokoneistetun järjestelmän aikaansaaminen edistää valmisteveron alaisten tuotteiden liikkumisen sisämarkkinanäkökohtia. Valmisteveron alaisten tuotteiden liikkumiseen liittyvät veronäkökohdat olisi hoidettava muuttamalla direktiiviä 92/12/ETY. Tällä päätöksellä ei ole vaikutusta direktiivin 92/12/ETY mahdollisten tulevien muutosten oikeusperustaan. (11) Tässä päätöksessä vahvistetaan järjestelmän koko kehittämisen ja käyttöönoton edellyttämäksi ajaksi rahoituspuitteet, joita budjettivallan käyttäjä pitää talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tehdyn Euroopan parlamentin, neuvoston ja komission välisen toimielinten sopimuksen(6) 33 kohdassa tarkoitettuna ensisijaisena ohjeenaan vuosittaisessa talousarviomenettelyssä. (12) Tämän päätöksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(7) mukaisesti, OVAT TEHNEET TÄMÄN PÄÄTÖKSEN: 1 artikla 1. Direktiivin 92/12/ETY 3 artiklan 1 kohdassa tarkoitetunlaisten valmisteveron alaisten tuotteiden liikkumista ja valvontaa varten perustetaan tietokoneistettu järjestelmä, jäljempänä "tietokoneistettu järjestelmä". 2. Tietokoneistetun järjestelmän tarkoituksena on: a) mahdollistaa asetuksella (ETY) N:o 2719/92 säädetyn saateasiakirjan sähköinen siirtäminen ja valvonnan parantaminen; b) edistää sisämarkkinoiden toimintaa yksinkertaistamalla väliaikaiseen valmisteverottomuusjärjestelmään kuuluvien tuotteiden yhteisönsisäistä liikkuvuutta ja tarjoamalla jäsenvaltioille mahdollisuus seurata reaaliajassa tuotteiden kulkua ja suorittaa tarvittaessa välttämättömät tarkastukset. 2 artikla Jäsenvaltioiden ja komission on otettava tietokoneistettu järjestelmä käyttöön kuuden vuoden kuluessa tämän päätöksen voimaantulosta. Tietokoneistetun järjestelmän soveltamisen aloittamiseen liittyvät toimet on aloitettava 12 kuukauden kuluessa tämän päätöksen voimaantulosta. 3 artikla Tietokoneistettu järjestelmä koostuu yhteisön vastuulla olevista osista ja kansallisella vastuulla olevista osista. Yhteisön vastuulla olevat osat ovat yhteiset eritelmät, tekniset tuotteet, yhteisen tietoliikenneverkon/yhteisen järjestelmän rajapinnan palvelut ja kaikille jäsenvaltioille yhteiset yhteensovittamispalvelut, lukuun ottamatta kansallisten tarpeiden edellyttämiä palvelujen muunnoksia tai erikoispiirteitä. Kansallisella vastuulla olevat osat ovat kansalliset eritelmät, järjestelmään kuuluvat kansalliset tietokannat, yhteisön vastuulla olevien osien ja kansallisella vastuulla olevien osien väliset verkkoyhteydet sekä ohjelmistot ja laitteistot, joita jäsenvaltio pitää tarpeellisina varmistaakseen kyseisen järjestelmän täysipainoisen käytön koko hallinnossaan. 4 artikla 1. Komissio sovittaa yhteen tietokoneistetun järjestelmän yhteisön vastuulla olevien ja kansallisella vastuulla olevien osien perustamisen ja toiminnan 7 artiklan 2 kohdassa säädettyä menettelyä noudattaen, erityisesti seuraavilta osin: a) järjestelmän yhteenkytkettävyyden ja yleisen yhteentoimivuuden varmistamiseen tarvittavat perusrakenteet ja välineet; b) välineet tietojen hyödyntämiseksi petosten torjunnassa. 2. 1 kohdan tavoitteiden saavuttamiseksi komissio tekee tietokoneistetun järjestelmän yhteisön vastuulla olevien osien perustamiseksi tarvittavat sopimukset ja laatii yhteistyössä 7 artiklan 1 kohdassa tarkoitetussa komiteassa kokoontuvien jäsenvaltioiden kanssa strategian ja hallinnointisuunnitelmat, joita järjestelmän perustaminen ja toiminta edellyttävät. Strategiassa ja hallinnointisuunnitelmissa täsmennetään perustamiseen liittyvät ja jatkuvasti suoritettavat tehtävät, jotka komission ja kunkin jäsenvaltion on määrä tehdä. Hallinnointisuunnitelmissa täsmennetään määräajat kunkin strategiassa määritellyn hankkeen toteuttamisen edellyttämien tehtävien suorittamiselle. 5 artikla 1. Jäsenvaltioiden on suoritettava 4 artiklan 2 kohdassa tarkoitetuissa hallinnointisuunnitelmissa asetettujen määräaikojen puitteissa niille osoitetut perustamiseen liittyvät ja jatkuvasti suoritettavat tehtävät. Jäsenvaltioiden on ilmoitettava komissiolle kunkin tehtävän tuloksista ja suorittamisajankohdasta. Komissio puolestaan ilmoittaa asiasta 7 artiklan 1 kohdassa tarkoitetulle komitealle. 2. Jäsenvaltiot eivät saa ryhtyä tietokoneistetun järjestelmän perustamiseen tai toimintaan liittyviin toimiin, joilla voi olla vaikutusta järjestelmän yhteenkytkettävyyteen ja yleiseen yhteentoimivuuteen tai sen yleiseen toimivuuteen. Jäsenvaltioiden toimenpiteet, jotka voivat vaikuttaa tietokoneistetun järjestelmän yhteenkytkettävyyteen ja yleiseen yhteentoimivuuteen tai sen yleiseen toimivuuteen, edellyttävät komission 7 artiklan 2 kohdassa säädetyn menettelyn mukaisesti etukäteen antamaa suostumusta. 3. Jäsenvaltioiden on ilmoitettava komissiolle säännöllisesti toimenpiteistään, joihin ne ovat ryhtyneet voidakseen käyttää tietokoneistettua järjestelmää täysipainoisesti koko hallinnossaan. Komissio puolestaan ilmoittaa asiasta 7 artiklan 1 kohdassa tarkoitetulle komitealle. 6 artikla Tämän päätöksen täytäntöönpanemiseksi tarvittavista tietokoneistetun järjestelmän perustamiseen ja toimintaan sekä 4 artiklan 1 kohdassa ja 5 artiklan 2 kohdan toisessa alakohdassa tarkoitettuihin seikkoihin liittyvistä toimenpiteistä päätetään 7 artiklan 2 kohdassa tarkoitetun hallintomenettelyn mukaisesti. Täytäntöönpanotoimenpiteet eivät saa vaikuttaa välillisen veron kantoa ja valvontaa koskeviin yhteisön säännöksiin eivätkä välillistä verotusta koskevaa hallinnollista yhteistyötä ja keskinäistä avunantoa koskeviin yhteisön säännöksiin. 7 artikla 1. Komissiota avustaa direktiivin 92/12/ETY 24 artiklan nojalla perustettu valmisteverokomitea. 2. Jos tähän kohtaan viitataan, sovelletaan päätöksen 1999/468/EY 4 ja 7 artiklaa, ottaen huomioon mainitun päätöksen 8 artiklan säännökset. Päätöksen 1999/468/EY 4 artiklan 3 kohdassa tarkoitettu määräaika vahvistetaan kolmeksi kuukaudeksi. 3. Komitea vahvistaa työjärjestyksensä. 8 artikla 1. Komissio toteuttaa muut tarvittavat toimenpiteet tarkistaakseen, että EU:n yleisestä talousarviosta rahoitetut toimet toteutetaan moitteettomasti ja tämän päätöksen säännöksiä noudattaen. Komissio seuraa säännöllisesti yhteistyössä 7 artiklan 1 kohdassa tarkoitetussa komiteassa kokoontuvien jäsenvaltioiden kanssa tietokoneistetun järjestelmän kehittämis- ja käyttöönottovaiheita määrittääkseen, onko järjestelmän tavoitteet saavutettu, sekä laatiakseen suuntaviivat tietokoneistetun järjestelmän täytäntöönpanoon tähtäävien toimien tehostamiseksi. 2. Komissio toimittaa 7 artiklan 1 kohdassa tarkoitetulle komitealle välikertomuksen seurantatoimista kolmenkymmenen kuukauden kuluttua tämän päätöksen voimaantulosta. Tarvittaessa kertomuksessa täsmennetään tietokoneistetun järjestelmän toiminnan myöhemmässä arvioinnissa käytettävät menetelmät ja perusteet. 3. 2 artiklan ensimmäisessä alakohdassa tarkoitetun kuuden vuoden ajanjakson päättyessä komissio esittää Euroopan parlamentille ja neuvostolle kertomuksen tietokoneistetun järjestelmän täytäntöönpanosta. Kertomuksessa täsmennetään muun muassa tietokoneistetun järjestelmän toiminnan myöhemmässä arvioinnissa käytettävät menetelmät ja perusteet. 9 artikla Komissio tiedottaa Euroopan unionin jäsenyyttä hakeneille maille tietokoneistetun järjestelmän kehittämisestä ja käyttöönotosta, ja maat voivat osallistua suoritettaviin testeihin. 10 artikla 1. Yhteisö ja jäsenvaltiot jakavat tietokoneistetun järjestelmän perustamiskustannukset 2 ja 3 kohdan mukaisesti. 2. Yhteisö vastaa tietokoneistetun järjestelmän yhteisön vastuulla olevien osien kehittämis-, hankinta-, asennus- ja ylläpitokuluista sekä komission tai sen nimeämien alihankkijoiden tiloihin asennettujen yhteisön vastuulla olevien osien käytöstä aiheutuvista juoksevista kuluista. 3. Jäsenvaltiot vastaavat tietokoneistetun järjestelmän kansallisella vastuulla olevien osien perustamiseen ja toimintaan liittyvistä kuluista sekä niiden omiin tai niiden nimeämien alihankkijoiden tiloihin asennettujen yhteisön vastuulla olevien osien käytöstä aiheutuvista juoksevista kuluista. 11 artikla 1. Rahoituspuitteet tietokoneistetun järjestelmän rahoittamiseksi 2 artiklan ensimmäisessä alakohdassa määritetylle ajanjaksolle vahvistetaan 35 miljoonaksi euroksi EU:n yleisen talousarvion osalta. Budjettivallan käyttäjä myöntää rahoitusnäkymien rajoissa vuotuiset määrärahat, mukaan luettuina määrärahat järjestelmän edellä mainitun käyttöönottoajanjakson jälkeistä käyttöä ja toimintaa varten. 2. Jäsenvaltioiden on arvioitava ja asetettava käytettäviksi rahoitukselliset ja inhimilliset voimavarat, jotka tarvitaan niiden 5 artiklassa esitettyjen velvoitteiden täyttämiseksi. Komissio ja jäsenvaltiot toimittavat tietokoneistetun järjestelmän perustamisen ja toiminnan edellyttämät inhimilliset, rahoitukselliset ja tekniset voimavarat. 12 artikla Tämä päätös tulee voimaan päivänä, jona se julkaistaan Euroopan unionin virallisessa lehdessä. 13 artikla Tämä päätös on osoitettu kaikille jäsenvaltioille. Tehty... Euroopan parlamentin puolesta Puhemies Neuvoston puolesta Puheenjohtaja (1) EYVL C 51 E, 26.2.2002, s. 372. (2) EYVL C 221, 17.9.2002, s. 1. (3) Euroopan parlamentin lausunto 24. syyskuuta 2002 (ei vielä julkaistu virallisessa lehdessä), neuvoston yhteinen kanta 21. tammikuuta 2003 ja Euroopan parlamentin päätös...(ei vielä julkaistu virallisessa lehdessä). (4) EYVL L 76, 23.3.1992, s. 1, direktiivi sellaisena kuin se on viimeksi muutettuna direktiivillä 2000/47/EY (EYVL L 193, 29.7.2000, s. 73). (5) EYVL L 276, 19.9.1992, s. 1, asetus sellaisena kuin se on viimeksi muutettuna asetuksella (ETY) N:o 2225/93 (EYVL L 198, 7.8.1993, s. 5). (6) EYVL C 172, 18.6.1999, s. 1. (7) EYVL L 184, 17.7.1999, s. 23. EHDOTUS NEUVOSTON PERUSTELUIKSI I JOHDANTO 1. Komissio toimitti 20.11.2001 neuvostolle ehdotuksen Euroopan parlamentin ja neuvoston päätökseksi valmisteveron alaisten tuotteiden liikkumisen ja valvonnan tietokoneistamisesta. 2. Euroopan parlamentti antoi tätä ehdotusta koskevan lausuntonsa ensimmäisessä käsittelyssä 24.9.2002. 3. Talous- ja sosiaalikomitea antoi lausuntonsa 29.5.2002. 4. Neuvosto vahvisti Euroopan yhteisön perustamissopimuksen 251 artiklan mukaisesti yhteisen kantansa 21.1.2003. 5. Komissio esitti perustamissopimuksen 250 artiklan 2 kohdan mukaisesti muutetun ehdotuksen 20.12.2002. II EHDOTUKSEN TAVOITE Ehdotuksen tavoitteena on luoda valmisteveron alaisten tuotteiden liikkumista ja valvontaa koskeva tietokonejärjestelmä. III YHTEISEN KANNAN TARKASTELU Vaikka neuvosto kannattaakin komission ehdotuksessa tarkoitettua tavoitetta, sen yhteinen kanta eroaa ehdotuksesta - aikataulun osalta - päätöksen voimaantulopäivä vahvistetaan sen julkaisupäivänä Euroopan yhteisöjen virallisessa lehdessä (12 artikla), - jäsenvaltioiden ja komission on otettava tietokonejärjestelmä käyttöön kuuden vuoden kuluessa päätöksen voimaantulosta (2 artiklan 1 kohta), ja - järjestelmän kehittämistyöt on aloitettava viimeistään 12 (eikä yhdeksän) kuukauden kuluttua päätöksen voimaantulosta (2 artiklan 2 kohta). - soveltamisalan osalta Täsmentääkseen päätöksen soveltamisalaa ja poistaakseen epäselvyydet päätöksen vaikutuksista verotusmääräysten alalla neuvosto on päättänyt - muuttaa 1 artiklan 2 kohdan b ja c alakohdan sanamuotoa niin, että uudessa b alakohdassa säädetään sisämarkkinoiden toiminnan parantamisesta yksinkertaistamalla väliaikaisen valmisteverottomuuden alaisten tuotteiden liikkumista yhteisössä ja antamalla jäsenvaltioille mahdollisuus seurata reaaliajassa tuotteiden liikkumista ja suorittaa tarvittaessa välttämättömät tarkastukset, ja - muuttaa 4 artiklan sanamuotoa, erityisesti sen 1 kohdan b alakohdassa, ja täsmentää, että tietokonejärjestelmän tarkoituksena on kehittää tarpeelliset välineet tietojen hyödyntämiseksi petosten torjunnassa. - hallintomenettelyn osalta Asian yksinkertaistamiseksi neuvosto on nimennyt direktiivin 92/12/ETY 24 artiklalla perustetun valmisteverokomitean ainoaksi toimivaltaiseksi komiteaksi hankkeen hallintoa varten. IV EUROOPAN PARLAMENTIN EHDOTTAMAT TARKISTUKSET Neuvoston vahvistamaan yhteiseen kantaan sisällytettiin sellaisenaan, osittain tai sisältönsä puolesta viisi Euroopan parlamentin ehdottamasta yhdestätoista tarkistuksesta. - Tarkistukset 1 ja 7, jotka koskevat tarvetta saattaa valmisteveron alaisten tuotteiden liikkumisen ja valvonnan tietokonejärjestelmä yhdenmukaiseksi uuden tietokoneistetun passitusjärjestelmän kanssa. Neuvosto hyväksyi tämän tavoitteen olennaisen osan neuvoston pöytäkirjaan merkittävässä lausumassa. - Tarkistus 5, joka koskee käsitteen "special reference" korvaamista käsitteellä "prime reference" englanninkielisessä versiossa. - Tarkistus 6, joka koskee yhteistyötä komission kanssa tietokonejärjestelmän käyttöön ottamiseksi. Tämä tavoite käy ilmi 2 artiklan 1 kohdasta. - Tarkistus 11, joka koskee ehdokasvaltioiden velvoitetta ottaa käyttöön tietokonejärjestelmä. Liittyviä valtioita ei katsottu talousarviosyistä voitavan velvoittaa osallistumaan tämän päätöksen puitteissa suoritettaviin testeihin ennen liittymistä. Neuvosto hylkäsi tarkistukset 2, 3, 4, 8, 9 ja 10. - Tarkistukset 2 ja 8: näitä tarkistuksia ei hyväksytty; niissä tarkoitetut säännöt olisi jätettävä jäsenvaltioiden päätettäviksi. - Tarkistukset 3 ja 9: näiden tarkistusten hyväksymistä ei pidetty tarpeellisena, koska turvallisuusnäkökohdat otetaan huomioon 3 artiklan ensimmäisessä kohdassa termillä "eritelmät". - Tarkistus 4: välisovellutuksia ei pidetty tarpeellisena, koska ehdotuksen tarkoituksena on ottaa käyttöön kattava järjestelmä. - Tarkistus 10: menee ehdotuksen soveltamisalaa pidemmälle, koska kyseessä on tarkistus, joka aiheuttaisi muutoksia jäsenvaltioiden verotusmääräyksiin; tämän tarkistuksen sisältämä säännös kuuluu direktiivin 92/12/ETY soveltamisalaan.